1.  ปัจจัยความเสี่ยง

การประกอบธุรกิจ

1.  การพึ่งพาลูกค้ารายใหญ่

บริษัทมีลูกค้ารายใหญ่ 2 ราย โดยลูกค้ารายใหญ่รายหนึ่งมียอดสั่งซื้อสินค้าจากบริษัทในปี 2548
และปี 2549 ประมาณร้อยละ 46 และ 74 ของรายได้รวม ตามลำดับ
จึงเห็นได้ว่าบริษัทมีความเสี่ยงสูง ถ้าลูกค้าเปลี่ยนแปลงนโยบาย
โดยอาจจะผลิตเองหรือว่าจ้างบริษัทรับจ้างผลิตรายอื่น

บริษัทมีนโยบายการดำเนินธุรกิจเพื่อลดการพึ่งพิงลูกค้ารายใหญ่ที่มีน้อยรายในอุตสาหกรรมฮาร์ดดิสก์ไดร์ฟโดยการขยายฐานลูกค้าในอุตสาหกรรมอื่นๆ
ให้มากขึ้น ได้แก่ อุตสาหกรรมด้านคอนซูมเมอร์ อิเล็คโทรนิค อุตสาหกรรมเครื่องใช้ไฟฟ้า
อุตสาหกรรมยานยนต์ อุตสาหกรรมเครื่องมือแพทย์ และอุตสาหกรรมด้านพลังงานทดแทน เป็นต้น
เพื่อให้ได้สัดส่วนอุตสาหกรรมฮาร์ดดิสก์ไดร์ฟต่ออุตสาหกรรมอื่นในอัตรา 80: 20

1.2 การเปลี่ยนแปลงของเทคโนโลยี

ในระยะ 2 - 3 ปี ที่ผ่านมา ความต้องการในการใช้คอมพิวเตอร์แบบพกพามีแนวโน้มเพิ่มสูงขึ้น
โดยใน 3 - 5 ปี ข้างหน้า จะมีความต้องการฮาร์ดดิสก์ไดร์ฟ ขนาด 1 นิ้ว เพิ่มขึ้น
ซึ่งจะใช้ในคอมพิวเตอร์โน้ตบุ๊ค มือถือ PDA เครื่องเล่น MP3 กล้องถ่ายรูปดิจิตอล หรือ Consumer
Product อื่นๆ ซึ่งคาดว่าจะมีความนิยมสูงขึ้นในอนาคต แต่ในช่วงปลายปี 2548
ความต้องการของตลาดเปลี่ยนไปทำให้ HDD ขนาด 1 นิ้ว ไม่ประสบความสำเร็จเท่าที่ควร
ส่วนความต้องการ HDD ขนาด 1.8 นิ้ว 2.5 นิ้ว และ 3.5 นิ้ว ยังเติบโตขึ้นอย่างต่อเนื่อง
โดยจะใช้เทคโนโลยีการผลิตที่ละเอียดขึ้นกว่าเดิม

บริษัทจึงได้ดำเนินการปรับปรุงเครื่องจักรเก่า และลงทุนซื้อเครื่องจักรใหม่เพิ่มเติม
เพื่อให้สามารถรองรับกับเทคโนโลยีที่เปลี่ยนไปได้
และได้มีการติดตามข่าวสารและข้อมูลการเปลี่ยนแปลงของเทคโนโลยีอย่างใกล้ชิดตลอดเวลา

2.  สินค้าทดแทน

หน่วยความจำประเภทอื่นๆ ที่มีขนาดเล็กกว่าฮาร์ดดิสก์ และสามารถเก็บข้อมูลได้ระดับหนึ่ง ได้แก่
Flash memory ที่กำลังเป็นที่นิยมมากขึ้น แต่มีข้อจำกัดในด้านหน่วยความจำ
และมีราคาต่อหน่วยความจำ (Price/gigabyte) ที่สูงกว่าฮาร์ดดิสก์มาก อย่างไรก็ตาม
แม้จะมีข่าวว่า Flash memory จะเข้ามาทดแทน HDD แต่ในความเป็นจริงแล้ว Flash memory
ขนาดเล็ก มีมาก่อน HDD 1 นิ้ว มานานแล้ว แต่ HDD
ได้มีการปรับปรุงเพื่อลดขนาดตัวเองให้เล็กลง เพื่อเข้าไปแย่งส่วนแบ่งของตลาด Flash memory

Flash memory มีการพัฒนาตัวเองเช่นกัน โดยเพิ่มความจุและลดราคาขายลง
เพื่อแย่งชิงส่วนแบ่งการตลาดคืนมา แต่ Flash memory ไม่สามารถขึ้นมาแข่งขันกับ HDD
ในขนาดที่ใหญ่ขึ้นได้ เนื่องจากคุณสมบัติในการทำงานและขนาดของโปรแกรมสนับสนุน
และหากพิจารณาด้านราคาเมื่อเทียบกับขนาดความจุต่อเม็กกะไบต์แล้ว Flash memory
จะยังคงมีราคาสูงกว่า HDD มาก

3.  การแข่งขันกับผู้ผลิตอื่น

บริษัทเป็นบริษัทคนไทยรายใหญ่ที่สุดที่ทำธุรกิจการผลิตชิ้นส่วนโลหะที่มีความเที่ยงตรงสูงในประเทศไทยโดยมีผู้ผลิตอื่นๆ
ที่มาจากประเทศญี่ปุ่น สิงคโปร์ และมาเลเซีย
ที่มีประสบการณ์และความสัมพันธ์ที่ดีมาอย่างยาวนานกับลูกค้าซึ่งอาจเป็นอุปสรรคสำหรับบริษัทในการเข้าถึงลูกค้าในระดับหนึ่ง

บริษัทจึงมุ่งเน้นในการสร้างภาพลักษณ์ (Corporate Brand) ว่าเป็นบริษัทที่มีการบริหารจัดการที่ดี
มีศักยภาพในการผลิตสินค้าที่มีคุณภาพไม่ด้อยไปกว่าบริษัทใดๆ และมีการบริการที่ดี
อีกทั้งยังมีเงินทุนที่เพียงพอในการขยายกิจการจากการจดทะเบียนในตลาดหลักทรัพย์
จึงสามารถรองรับการเติบโตของลูกค้าได้ในอนาคต

4.  ลูกค้าย้ายฐานการผลิต

ลูกค้าอาจย้ายฐานการผลิตไปยังประเทศอื่นที่มีค่าแรงงานต่ำ เช่น ประเทศจีน ผู้ผลิต HDD
บางรายได้เคยย้ายฐานการผลิตบางส่วนไปผลิตในประเทศจีนแล้ว
แต่พบว่ามีปัญหาด้านคุณภาพของสินค้าเนื่องจากแรงงานขาดคุณภาพ
และไม่มีผู้ผลิตชิ้นส่วนสนับสนุนจากภายในประเทศจีนเอง
จึงจำต้องย้ายฐานการผลิตกลับเข้ามาผลิตในประทศไทยเช่นปัจจุบัน

จากการสนับสนุนของหน่วยงานต่างๆ ที่เกี่ยวข้องของประเทศไทย
โดยเฉพาะสำนักงานคณะกรรมการส่งเสริมการลงทุน (BOI)
ทำให้ปัจจุบันประเทศไทยเป็นผู้ผลิตอันดับ 1 ของโลก นำหน้าประเทศสิงคโปร์แล้ว ดังนั้น
ความเสี่ยงเนื่องจากการย้ายฐานการผลิตจึงไม่น่าจะเกิดขึ้น

การผลิต

5.  การจัดหาวัตถุดิบ

วัตถุดิบหลักในการผลิต ได้แก่ สแตนเลสแท่ง อะลูมิเนียมขึ้นรูป และทองเหลืองแท่ง
ในส่วนสแตนเลสแท่งบริษัทจัดซื้อจากภายในประเทศและต่างประเทศ
ในส่วนอลูมิเนียมขึ้นรูปนั้นขึ้นอยู่กับชนิดของผลิตภัณฑ์ โดยเน้นการจัดหาจากภายในประเทศเป็นหลัก
สำหรับทองเหลืองแท่ง บริษัทซื้อจากต่างประเทศทั้งหมด
โครงสร้างต้นทุนการผลิตสินค้าสำเร็จรูปประมาณร้อยละ 40-50 เป็นค่าวัตถุดิบ
ซึ่งราคาวัตถุดิบจะเปลี่ยนแปลงไปตามกลไกของตลาดโลก ไม่สามารถควบคุมได้

บริษัทจึงได้มีการจัดระบบคลังสินค้า ให้มีการสำรองวัตถุดิบอย่างน้อย 1 เดือนล่วงหน้า
ส่วนการสั่งซื้อวัตถุดิบจะทำล่วงหน้าประมาณ 3 - 4 เดือน นอกจากนี้
บริษัทมีข้อตกลงกับผู้ผลิตเกี่ยวกับมาตรฐานของคุณภาพของวัตถุดิบที่สั่งซื้อ
หากมีวัตถุดิบที่คุณภาพไม่ตรงตามมาตรฐาน บริษัทสามารถส่งวัตถุดิบกลับ และรับค่าวัตถุดิบคืนได้
ผู้จำหน่ายวัตถุดิบยังต้องรับผิดชอบค่าใช้จ่ายในการจัดส่งคืนทั้งหมด
และหากบริษัทได้ตรวจพบปัญหาเรื่องคุณภาพของสินค้าหลังการผลิต
บริษัทยังสามารถเรียกร้องค่าใช้จ่ายที่เกิดขึ้นไปยังบริษัทผู้ผลิตวัตถุดิบได้

6.  คู่ค้ารายใหญ่

วัตถุดิบหลักของบริษัท คือ ทองเหลืองแท่งและสแตนเลสแท่ง
ซึ่งในปัจจุบันบริษัทได้ทำการสั่งซื้อวัตถุดิบจากคู่ค้า (Supplier) รายใหญ่ 2 -3 ราย หาก
Suppliers ไม่สามารถจัดส่งวัตถุดิบได้ตรงตามเวลา
บริษัทอาจประสบปัญหาในเรื่องการวางแผนการผลิต และความต่อเนื่องในการผลิต
อาจทำให้ต้องมีการเปลี่ยนใช้วัตถุดิบที่มีคุณสมบัติแตกต่างกัน
และปรับเปลี่ยนการทำงานของเครื่องจักรและ/หรืออุปกรณ์ที่ใช้ในการผลิตให้เหมาะสมกับวัตถุดิบนั้น
ๆ

บริษัทมีการตรวจสอบคุณภาพของวัตถุดิบ การจัดส่งวัตถุดิบโดยมีการประเมินผลงานของคู่ค้าทุกปี
บริษัทจะมีการกระจายการสั่งซื้อไปยัง Supplier รายอื่นๆ
เพื่อเป็นการถ่วงดุลอำนาจการต่อรองในด้านคุณภาพและราคา
และบริษัทได้มีการกระจายตัวของสินค้าใหม่ ไม่ได้พึ่งวัตถุดิบชนิดสแตนเลสแท่งเพียงอย่างเดียว
ปัจจุบันมูลค่าการสั่งซื้อทองเหลืองประมาณร้อยละ 71 การสั่งซื้อสแตนเลสแท่งประมาณร้อยละ 7
การสั่งซื้ออลูมิเนียมและสินค้ากึ่งสำเร็จรูปประมาณร้อยละ 22

การเงิน

1.8 การเปลี่ยนแปลงของอัตราแลกเปลี่ยน

วัตถุดิบและเครื่องจักร

วัตถุดิบที่บริษัทนำเข้าโดยตรง เช่น สแตนเลสแท่ง ทองเหลืองแท่ง ประมาณร้อยละ 80 และ100
ตามลำดับ อาจทำให้บริษัทประสบกับปัญหาต้นทุนที่ผันผวนตามอัตราแลกเปลี่ยน
หรืออาจขาดทุนจากอัตราแลกเปลี่ยน รวมทั้งเครื่องจักรโดยส่วนใหญ่ต้องนำเข้าจากต่างประเทศ
อาจเกิดปัญหาขาดทุนจากอัตราแลกเปลี่ยนเช่นกัน
หากบริษัทไม่ได้ทำสัญญาการป้องกันความเสี่ยงไว้เป็นการล่วงหน้า

เพื่อป้องกันความเสี่ยงที่อาจจะเกิดขึ้นจากการนำเข้าวัตถุดิบและเครื่องจักร
ซึ่งส่วนใหญ่เป็นสกุลเงินเยนญี่ปุ่น ในการดำเนินธุรกิจที่ผ่านมา
บริษัทได้ดำเนินการทำสัญญาการป้องกันความเสี่ยงไว้เป็นการล่วงหน้าเป็นส่วนใหญ่
ทำให้บริษัทมีผลกำไรจากอัตราแลกเปลี่ยนตลอดระยะเวลาที่ผ่านมา

สำหรับวัตถุดิบที่นำเข้าโดยการจัดซื้อผ่านตัวแทนจำหน่ายในประเทศ
บริษัทมีการบริหารความเสี่ยงจากอัตราแลกเปลี่ยนโดยได้มีการตกลงกับตัวแทนจำหน่าย
โดยใช้อัตราแลกเปลี่ยนถัวเฉลี่ยในช่วง 3 เดือนที่ผ่านมา
เป็นฐานในการคำนวณราคาเป็นเงินบาทในเดือนถัดไป
เพื่อช่วยลดความเสี่ยงในความผันผวนของอัตราแลกเปลี่ยน

การส่งออกสินค้า

บริษัทมีการส่งออกสินค้าโดยการขายในรูปสกุลเงินตราต่างประเทศน้อยมาก
การเปลี่ยนแปลงของอัตราแลกเปลี่ยนจึงไม่ส่งผลกระทบต่อผลกำไรของบริษัท

การจัดการ

1.9 ผู้ถือหุ้นรายใหญ่มากกว่าร้อยละ 50

หุ้นของกลุ่มนายประพจน์ พลพิพัฒนพงศ์ และผู้บริหารมีประมาณร้อยละ 53.69
ทำให้ผู้ถือหุ้นกลุ่มดังกล่าวสามารถควบคุมมติที่ประชุมผู้ถือหุ้นได้เกือบทั้งหมด ยกเว้น
เรื่องที่กฎหมายหรือข้อบังคับของบริษัทที่กำหนดให้ได้รับคะแนนเสียง 3 ใน 4 ของที่ประชุมผู้ถือหุ้น
ดังนั้น ผู้ถือหุ้นรายย่อยอื่นๆ
อาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอให้ที่ประชุมผู้ถือหุ้นพิจารณา

บริษัทได้มีการแต่งตั้งคณะกรรมการตรวจสอบซึ่งเป็นกรรมการอิสระเพื่อเข้าร่วมในการประชุมกรรมการเพื่อพิจารณาอนุมัติรายการต่าง
ๆ ก่อนนำเสนอต่อที่ประชุมผู้ถือหุ้น